polyglot-tagger/wikipedia-language-snippets-filtered huggingface dataset:
2015ལོའི་ཟླ9པའི་ཚེས18ཉིན།མཚོ་ལྷོ་ཁུལ་བོད་ཀྱི་སྐད་ཡིག་བྱ་བའི་ཨུ་ཡོན་ལྷན་ཁང་གིས་གཙོ་སྒྲུབ་མཛད་པའི་ཡོངས་འཛིན་རིག་མཛོད་གྲངས་མཛོད་འཛུགས་སྐྲུན་མཉམ་འབྲེལ་གྲོས་ཚོགས་མཚོ་ལྷོ་ཁུལ་དུ་བསྡུས།
2016ལོའི་ཟླ5པའི་ཚེས26ཉིན། མཚོ་ལྷོ་ཁུལ་བོད་ཡིག་འཚོལ་བཤེར་མ་ལག་འདོན་སྤེལ་ལས་གཞིའི་འགོ་ཁྲིད་ཚན་ཆུང་གི་གྲོས་ཚོགས་ཐེངས་གསུམ་པ་མཚོ་ལྷོ་ཁུལ་གསེར་ཆེན་རྫོང་དུ་བསྡུས།
2013ལོའི་ཟླ5པའི་ཚེས28ཉིན།མཚོ་ལྷོ་ཁུལ་བོད་ཡིག་འཚོལ་བཤེར་མ་ལག་འདོན་སྤེལ་ལས་གཞིའི་འགོ་ཁྲིད་ཚན་ཆུང་གི་གྲོས་ཚོགས་ཐེངས་དང་པོ་མཚོ་ལྷོ་ཁུལ་གསེར་ཆེན་རྫོང་དུ་བསྡུས།
2016ལོའི་ཟླ8པའི་ཚེས2ཉིན། ཡོངས་འཛིན་བོད་ཡིག་འཚོལ་བཤེར་ཕྱི་ཕྱོགས་སུ་ཚོད་གཏོང་བྱས་ནས། རྒྱ་ཆེའི་བོད་ཡིག་དྲ་དམངས་རྣམས་ཀྱི་དོ་སྣང་དང་གདེངས་འཇོག་མཐོན་པོ་ཐོབ།
རྒྱལ་པོ་རབ་གསལ་དང་ཐོག་སངས་རྒྱས་བཅོམ་ལྡན་འདས་དང་མཇལ་སྐབས། ཁོང་གིས་སང་རྒྱས་བཅོམ་ལྡན་འདས་ལ་ཞུས་པ། མགོན་པོ་ལགས། ཁྱེད་ནི་དགུང་ལོའི་ཆ་ནས་ཧ་ཅང་གི་སྐུ་ན་གཞོན་གཞོན་རེད་ལ། བསླབ་པའི་ཆ་ནས་ཀྱང་ད་དུང་གསར་པ་རེད། དེས་ན་ཁྱོད་ཀྱིས་སངས་རྒྱས་ཀྱི་གོ་འཕང་མངོན་དུ་བྱས་ཟིན་ཅེས་ཅི་ལྟར་གསུང་གི་ཡོད། ཅེས་བཀའ་འདྲི་ཞུས་པར། སངས་རྒྱས་བཅོམ་ལྡན་འདས་ཀྱིས་སྨྲས་པ། རྒྱལ་པོ་ཆེན་པོ་ལགས། སྤྱིར་ན་ཆུང་ཆུང་དང་གསར་པ་ཡིན་པ་རྒྱུ་མཚན་དུ་བྱས་ཏེ། གཤམ་གསལ་གྱི་དཔེ་མཚོན་བཞི་ལ་མཐོང་ཆུང་དང་སྣང་མེད་བྱེད་མི་རུང་བ་ཡིན།
དེས་ན་དཔེ་མཚོན་བཞི་ནི། དཔའ་མཛངས་ལྡན་པའི་དམག་མི་ཆུང་ཆུང་དང་། སྦྲུལ་དང་། མེ། གསར་ཞུགས་ཀྱི་དགེ་འདུན་པ་བཅས་ཡིན།
དེ་ནས་བཙུན་མོ་མལ་ལི་ཀ་བྲམ་ཟེ་ཞིག་གི་མདུན་དུ་བཅར་ནས་སངས་རྒྱས་བཅོམ་ལྡན་འདས་ལ་འདི་སྐོར་བཀའ་འདྲི་ཞུ་རྒྱུར་གསོལ་བ་བཏབ་པ་བཞིན། བྲམ་ཟེ་དེས་སངས་རྒྱས་ཀྱི་མདུན་ནས་སྒྲུང་གཏམ་མང་པོ་ཞིག་གསན་རྗེས་ཁོང་གིས་བཙུན་མོ་ལ་ཅི་བཞིན་འགྲེལ་བརྗོད་ཞུས། དེ་ནས་བཙུན་མོས་རྒྱལ་པོ་ལ་དྲིས་པ། རྒྱལ་པོ་རིན་པོ་ཆེ། ཁྱེད་ལ་ངེད་གཉིས་ཀྱི་སྲས་མོ་ཝ་ཇི་རའི་ སྐོར་ལ་བསམ་ཚུལ་གང་འདྲ་ཡོད། སྲས་མོ་ཁྱེད་ལ་བརྩེ་གདུང་ཡོད་དམ། ཞེས་བཀའ་འདྲི་ཞུས་པར། རྒྱལ་པོ་ན་རེ། བཙུན་མོ་ལགས། དེ་ཡོད་དང་ཡོད། མོ་རང་ང་ལ་ཧ་ཅང་གི་བརྩེ་བ་ཡོད། ཅེས་གསུངས།
རྒྱལ་པོ་རབ་གསལ་ཁོངས་སངས་རྒྱས་བཅོམ་ལྡན་འདས་ཀྱིས་དགེ་འདུན་གྱི་སྡེ་ཚོགས་བསྐྱངས་པའི་དུས་མགོ་ཙམ་ནས་བཅོམ་ལྡན་འདས་ཀྱི་སློབ་མར་གྱུར་ཅིང་། དུས་རྟག་ཏུ་ཁོང་ལ་དད་དམ་གཙང་ཞིང་དུང་ཞེན་དཀར་བའི་སྒོ་ནས་མཐུན་འགྱུར་གང་ནུས་ཞུ་བཞིན་ཡོད། ཁོང་གི་བཙུན་མོའི་གཙོ་བོ་དེའི་མཚན་ལ་མལ་ལི་ཀ ཟེར་ཞིང་། མོ་རང་ནི་སངས་རྒྱས་ཀྱི་ཆོས་ལ་དད་སེམས་ཆེ་ཞིང་ཤེས་རབ་མྱུར་ལ་རྣམ་དཔྱོད་ཀྱིས་ཕྱུག་པ། དམ་པའི་ཆོས་ཀྱི་གོ་རྟོགས་ལ་མངའ་བརྙེས་པ་ཞིག་ཡིན་པར་བརྟེན། ཐེངས་འགར་ཆོས་ཀྱི་སློབ་སྟོན་པའི་འགན་ཡང་བཞེས་མྱོང་།
རྒྱལ་པོ་རབ་གསལ ཞེས་བྱ་བ་ནི་ཀོ་ས་ལའི་རྒྱལ་ཕྲན་གྱི་རྒྱལ་པོ་ཡིན་ཞིང་། ཁོང་གི་རྒྱལ་ས་མཉན་ཡོད ནི་གང་དུ་རྒྱལ་པོ་གཟུགས་ཅན་སྙིང་པོས་དབང་བསྒྱུར་པའི་རྒྱལ་ཕྲན་དབུས་འགྱུར་འཆང་གི་བྱང་ཕྱོགས་སུ་ཆགས་ཡོད། ཁོང་གི་སྲིང་རྣམས་ལས་གཅིག་ནི་རྒྱལ་པོ་གཟུགས་ཅན་སྙིང་པོའི་བཙུན་མོའི་གཙོ་བོ་དེ་ཡིན་སྟབས། རྒྱལ་པོ་གཟུགས་ཅན་སྙིང་པོ་དང་ཁོང་རྣམ་གཉིས་གཉེན་ཚན་དུ་ཡང་འགྲོ།
ཉིན་ཞིག་རྒྱལ་པོ་རབ་གསལ་གྱིས་སངས་རྒྱས་བཅོམ་ལྡན་འདས་དང་བཀའ་མོལ་གནང་བཞིན་པའི་སྐབས། རྒྱལ་པོ་རབ་གསལ་གྱི་བཙུན་མོ་མལ་ལི་ཀ ལ་སྲས་མོ་ཞིག་འཁྲུངས་པའི་གནས་ཚུལ་འབྱོར་ན་ཡང་། ཁོང་གིས་སྲས་ཤིག་འཁྲུངས་རྒྱུར་རེ་སྨོན་བྱེད་ཀྱི་ཡོད་སྟབས་གནས་ཚུལ་དེས་དེ་ཙམ་གྱི་མཉེས་པོ་མ་བྱུང་།
༡༽ ཞུམ་པ་མེད་པའི་སྙིང་སྟོབས་དང་དཔའ་ངར་ལྡན་པའི་ལོ་གཞོན་དམག་མི་རྣམས་ཀྱིས་ཁོང་ཁྲོ་ཞིང་འཚིག་པ་ཟོས་ན་ཡ་ང་སྙིང་རྗེ་མེད་པའི་སྒོ་ནས་གནོད་པ་ཚབས་ཆེན་བཟོ་སྲིད།
༣༽ དང་ཐོག་མེ་ཆུང་ངུ་ལས་མེད་ཀྱང་དེ་གསོད་མ་ཐུབ་ན་མེ་ཕུང་ཆེན་པོར་མཆེད་ནས་ནགས་ཚལ་དང་རི་ར་བ་ཁང་ཁྱིམ་རྣམས་ཀྱང་སྐད་ཅིག་ལ་འཇོམས་སྲིད།
བོད་ཀྱིས་ཡངས་པའི་གཙང་པོའི་ཐོག་ཏུ་ལྕགས་ཟམ་བཙུགས་པའི་དུས་ནི་སྤྱི་ལོ་703པའི་ཆུ་ཡོས་ལོ་ནས་707པའི་མེ་ལུག་ལོའི་བར་གྱི་ལོ་གང་རུང་ཞིག་ཏུ་ཡིན་དགོས་ཏེ། ལྕགས་ཟམ་གཏོར་བའི་དུས་ནི་《ཐང་ཡིག་གསར་མའི་ཀྲུང་ཙུང་གི་རྣམ་ཐར་》 ལས། ལྕགས་ཟམ་གཏོར་བའི་ལོ་ནི་ཐའེ་ཅིའི་ཁྲི་ལོ་དང་པོ་སྟེ་སྤྱི་ལོ712པའི་ལོ་ཡིན་པ་འཁོད་འདུག་ཅིང༌། 《ཏེན་གྱི་གདུང་རབས་》ནང་དུ་ལྕགས་ཟམ་གཏོར་བའི་ལོ་ཚིགས་སྤྱི་ལོ་707པའི་ལོ་དང༌། 712པའི་ལོ་ཡིན་པ་མི་འདྲ་བ་གཉིས་འཁོད་འདུག །
རྒྱལ་པོ་མང་སྲོང་མང་བཙན་ནི། ཡབ་རྒྱལ་པོ་གུང་རི་གུང་བཙན་དང༌། ཡུམ་འ་ཞ་བཟའ་མོང་རྗེ་ཁྲི་དཀར་གཉིས་ཀྱི་སྲས་སུ་སྤྱི་ལོ་༦༣༨པ་ས་ཁྱི་ལོར་སྐུ་བལྟམས།
རྒྱལ་སྲས་གཞོན་ནུ་དོན་གྲུབ་ཀྱིས་ཐེངས་འདིའི་གཟིགས་སྐོར་ཡོངས་སུ་གྲུབ་སྟེ་ཕྱིར་ཕོ་བྲང་དུ་ཕེབས་རྗེས། ད་དུང་ཁོང་གི་ཐུགས་ཡིད་མ་ཚིམས་པར་ཡང་ནས་ཡང་དུ་ཐུགས་བསམ་བཞེས་ཏེ་བཞུགས་པ་ན། ཡང་རྒྱལ་པོ་ཟས་གཙང་མས་རང་གི་སྲས་ལ་བརྗོད་ལས་འདས་པའི་འགྱུར་ལྡོག་བྱུང་བའི་རྣམ་པ་དེ་མཐོང་བས་ཁོང་གི་ཡིད་སེམས་སྡུག་བསྔལ་གྱིས་རབ་ཏུ་ནོན་པར་གྱུར།
དེ་ནས་རིང་པོར་མ་སོན་པར་ཡང་བསྐྱར་རྒྱལ་སྲས་གཞོན་ནུ་དོན་གྲུབ་ཀྱིས་ཡབ་རྒྱལ་པོ་ལ་ཞུས་པ། ང་ལ་གྲོང་ཁྱེར་གྱི་ཡུལ་མི་རྣམས་ཀྱི་སོ་སོའི་འཚོ་བ་སྐྱེལ་སྟངས་ལ་རྒྱུས་མངའ་ཆེ་ཙམ་ཡོང་ཆེད་ཕོ་བྲང་གི་ཕྱི་རོལ་ཏུ་སྐོར་ཞིབ་ལ་འགྲོ་ཆོག་པར་ཞུ། ཞེས་ཆོག་མཆན་ཞུས་པར། ཡབ་རྒྱལ་པོས་ཀྱང་རྒྱལ་སྲས་གྲོང་ཁྱེར་དུ་གཟིགས་སྐོར་ལ་ཕེབས་རྒྱུར་བཀག་སྡོམ་ཅི་ཙམ་བྱས་ཀྱང་ཕན་པ་མེད་པར་གཟིགས་ནས་རྒྱལ་སྲས་ཀྱི་ཐུགས་འདོད་ལྟར་ཆོག་མཆན་གནང་།
དེ་ལྟར་ཁོང་གིས་ཐེངས་གསུམ་པའི་གཟིགས་སྐོར་འདིའི་སྐབས་སུ་ཡང་སྔར་བཞིན་ཁྱིམ་ཚང་ཆེན་པོའི་སྲས་ཀྱི་ཆས་སུ་སྤྲས་ཏེ། ཁ་ལོ་སྒྱུར་བ་དང་ལྷན་དུ་སེར་སྐྱའི་གྲོང་ཁྱེར་གྱི་ས་ཕྱོགས་མང་དག་ཅིག་ཏུ་ཞབས་ཐང་ལ་ཕེབས་བཞིན་པ་ན། སྲང་ལམ་གྱི་དཀྱིལ་དུ་མི་ཚོགས་ཤིག་གིས་ངུ་འབོད་བྱེད་ཅིང་། དེ་རྣམས་ཀྱི་ལྟག་རྒྱབ་དེར་མི་བཞིས་ཤིང་ལེབ་ཅིག་གི་ཐོག་སྐམ་ལ་རིད་ཅིང་གཡོ་འགུལ་ཙམ་ཡང་མི་བྱེད་པའི་སྐྱེ་བོ་ཞིག་བསྙལ་ཏེ་ཁུར་ཡོང་བ་མཐོང་ཞིང་། མི་དེ་ནི་བྲག་རྡོ་ཞིག་དང་འདྲ་བར་གྲག་འགུལ་ཅི་ཡང་མེད།
ྃ༔ ཟབ་ཆོས་ཞི་ཁྲོ་དགོངས་པ་རང་གྲོལ་ལས༔ ལས་བྱང་རྩ་ཕྲེང་ཚོར་བ་རང་གྲོལ་ཞེས་བྱ་བ་བཞུགས་སོ༔
སྐབས་དེ་དུས་སངས་རྒྱས་བཅོམ་ལྡན་འདས་དང་ཁོང་གི་ཉན་ཐོས་རྣམས་མཉན་ཡོད་ཅེས་བྱ་བའི་གྲོང་ཁྱེར་ན་ཆེས་སྙན་གྲགས་ཆེ་ཞིང་བཀུར་བར་འོས་པའི་ཆོས་ཀྱི་སློབ་དཔོན་དུ་གྱུར་པར་བརྟེན། ཡུལ་དེའི་མི་མང་འབོར་ཆེན་འཆར་ཅན་སངས་རྒྱས་བཅོམ་ལྡན་འདས་ཀྱི་སྐུ་མདུན་དུ་བཅར་ཏེ་གསུང་ཆོས་ཀྱི་གདམས་པ་ཞུས་ཤིང་། སངས་རྒྱས་དང་སངས་རྒྱས་ཀྱི་ཉན་ཐོས་རྣམས་ལ་བསོད་སྙོམས་སོགས་ཀྱིས་བསྙེན་བཀུར་ཞུས་སོ། །
སངས་རྒྱས་བཅོམ་ལྡན་འདས་ཀྱིས་དགེ་འདུན་གྱི་སྡེ་བསྐྱངས་ནས་ལོ་ངོ་ཉི་ཤུ་པ་དེའི་སྐབས་སུ་ཆེས་ཤིན་ཏུ་གལ་གནད་ཆེ་བའི་ལོ་རྒྱུས་ཀྱི་བྱུང་བ་གཉིས་བྱུང་། གཅིག་ནི་ཇག་པ་སོར་ཕྲེང་ཅན་ཆོས་ལ་བཀོད་པའི་བྱུང་བ་དེ་ཡིན་ཞིང་། གཅིག་ནི་མཉན་ཡོད་དུ་ཕྲག་དོག་ཅན་གྱི་དཀའ་ཐུབ་པ་འགའ་ཞིག་གིས་སངས་རྒྱས་བཅོམ་ལྡན་འདས་ལ་མཚན་སྨད་ཀྱི་ཕྱིར་འབད་རྩོལ་བྱས་པའི་སྐོར་གྱི་བྱུང་བ་དེ་ཡིན།
མཉན་ཡོད་ན་མིང་ལ་སུནྡ་རི ཟེར་བའི་བུད་མེད་དཀའ་ཐུབ་པ་ཞིག་སྟེ་དུས་རྒྱུན་འཁྱམས་ཤིང་ཉུལ་ནས་སྡོད་མཁན་ཞིག་ཡོད། མོ་རང་ནི་མོ་ན་གཞོན་ཞིང་སྤྱོད་ལམ་ཡང་ཧ་ཅང་རྩིང་བར་བརྟེན། དཀའ་ཐུབ་པ་དེ་རྣམས་ཀྱིས་མོ་རང་བེད་སྤྱད་དེ་སངས་རྒྱས་བཅོམ་ལྡན་འདས་སྐུ་འཁོར་དང་བཅས་པའི་ཀུན་སྤྱོད་དང་མཚན་མཐོང་ལ་རྒོལ་རྡུང་གི་མཚན་སྨད་བྱེད་རྒྱུའི་འཆར་གཞི་བཏིང་།
དེར་བརྟེན་དཀའ་ཐུབ་པ་དེ་རྣམས་ཀྱིས་མོ་རང་བྱ་ངན་ཅི་ཞིག་གི་ཕྱིར་རྒྱལ་བྱེད་ཚལ་དུ་བཏང་བ་ཡིན་སུནྡ་རི་རང་ཉིད་ཀྱིས་ཀྱང་ཤེས་ཀྱི་མེད་ནའང་། གང་ལྟར་ཉིན་གཅིག་ཀྱང་མ་ཆད་པར་རྒྱལ་བྱེད་ཚལ་གྱི་གསུང་ཆོས་ར་བར་སོང་སྟེ། སངས་རྒྱས་བཅོམ་ལྡན་འདས་ཀྱི་སྐོར་ལ་གང་ནུས་ཀྱིས་སོ་ཉུལ་བྱས།
རྗེས་སུ་མི་དབང་གྲགས་པ་རྒྱལ་མཚན་དང་དཔོན་ནམ་མཁའ་བཟང་པོ་བཅས་ངོ་ཆེན་དུ་སྤྲན་ནས་གསེར་ཡིག་པ་རྣམས་ལ་མཇལ་ཁ་གནང་རུང་། རྒྱ་ཡུལ་དུ་འབྱོན་པར་དགག་ཆ་ཆེ་ཞིང་དགོས་པ་ཆུང་བའི་ཞལ་ཏ་ནན་གྱིས་གནང་ནས་གསེར་ཡིག་པ་རྣམས་ཕྱིར་ལོག གོང་མར་རྒྱུ་མཚན་ཞུས་པས་སླར་ཡང་རྗེ་ཉིད་ཕེབས་མི་ཐུབ་པ་དེ་བཞིན་ཡིན་ནའང་། རྗེ་ཉིད་དང་ཁྱད་མེད་པའི་སློབ་མ་ཞིག་དབུ་བླར་དགོས་ཚུལ་ཕེབས་པས་བོད་རབ་བྱུང་བདུན་པའི་ས་བྱི༼༡༤༠༨༽བྱམས་ཆེན་ཆོས་རྗེ་ཤཱཀྱ་སེང་གེ་ཡེ་ཤེས་གང་ཉིད་རྗེ་ཙོང་ ཁ་པའི་བཀའ་སློབ་ལྟར་ནང་སར་ཕེབས་ནས་གོང་མ་ཡུང་ལོ་རྒྱལ་པོ་དང་མཇལ།
གོང་མའི་སྙུན་གཞི་བཅོས་ཤིང་དགོན་པ་བཏབ་པ་དང་། རི་བོ་དགའ་ལྡན་པའི་ཕྱག་ལེན་དར་བར་མཛད་པས་གོང་མ་རྒྱལ་པོས་འཕྲིན་ལས་སྣ་ཚོགས་ལ་མཁས་ཤིང་གསལ་བ། ཆོས་ཉིད་དམ་པ་མཆོག་ཏུ་རྒྱལ་བ། ཤེས་རབ་རྣམ་དག་སྣང་བ་ཆེན་པོ་ཀུན་ཏུ་ཁྱབ་ཅིང་རྒྱལ་ཁབ་སྐྱོབ་པ། བསྟན་པ་རྒྱས་མཛད་རབ་ཏུ་དགེ་བ་བྱམས་ཆེན་ཆོས་ཀྱི་རྒྱལ་པོ་ཞེས་པའི་མཚན་དང་། འཇའ་ས། འབུལ་བ་བསམ་གྱིས་མི་ཁྱབ་པ་མཛད་ནས་འགྲན་ཟླ་མེད་པའི་དབུ་བླར་མངའ་གསོལ། དེ་ནས་ལོ་ཤས་བཞུགས་ཏེ་བོད་དུ་ཕྱིར་ཕེབས།
བོད་ཟླ་བཅུ་པའི་ཚེས་ཉི་ཤུ་བཞི་ཉིན་ནི། ཆོས་སྡེ་ཆེན་པོ་སེ་ར་ཐེག་ཆེན་གླིང་ཐོག་མར་ཕྱག་འདེབས་པར་མཛད་མཁན་བྱམས་ཆེན་ཆོས་རྗེ་ཤཱཀྱ་ཡེ་ཤེས་གང་ཉིད་དགོངས་རྫོགས་ཀྱི་དུས་མཆོད་ཉིན་མོ་ཞིག་ཡིན། དེའང་སྔར་ཏྭ་མིང་གོང་མས་ཤར་རྒྱལ་བ་ཙོང་ཁ་པ་ཆེན་པོའི་སྙན་པ་གསན་ནས་གསེར་ཡིག་པ་མང་པོ་ལུང་དང་འབུལ་སྐྱེལ་གྱ་ནོམ་པ་དང་བཅས་གདན་འདྲེན་པར་མངགས་པ་ལ་དང་པོར་ཅུང་ཟད་དབེན་པ་འདྲར་མངོན་ཆུང་དུ་བཞུགས་ཏེ་མཇལ་དུ་མ་གནང་།
གོང་གསལ་གྱི་ནོར་སོ་བརྒྱད་ནི། གཙོ་བོ་ཡི་གེའི་སྦྱོར་བ་སྐད་ཀྱི་གདངས་ལྟར་སྒྲ་ཟུར་ལེགས་པར་ཐོན་མ་ཐོན་ལ་རག་ལས་པ་ཡིན་མོད། དོན་གྱི་ངོ་བོ་གཅིག་མི་གཅིག་ལ་ངེས་ཤེས་འདྲེན་པའང་གལ་ཆེ། དཔེར་ན།གྲངས་ཉུང་བ་ཞིག་ལ་འགའ་དང་ཁ་ཤས་གང་སྦྱར་འཐུས་ཀྱང་། འགའ་ཤས་ཟེར་ནས་བརྡ་གཉིས་གཅིག་ཏུ་བསྲེས་ཚུལ་མེད་དོ། །
རིན་པོ་ཆེ་དེ་བསྲེགས་བཅད་བརྡར་བ་གནད་དུ་དེ་འདྲ་མ་ཐིངས་པས།མིང་དང་འགྲེལ་ལས། མིང་གཅིག་ལ་ཡིག་གཟུགས་མི་འདྲ་བ་གཉིས་རེ་དང་།མཐའ་ན་གསུམ་རེ་ཡང་བྲིས་སྣང་། རགས་བརྩིས་ལྟར་ན། ཉིས་བརྒྱ་ཉེ་བ་ཞིག་ཡོད་པ་ལས།གདམ་ང་དང་། སྡེབ་སྦྱོར་དུ་ཧ་ལམ་བཞི་ཆ་གཅིག་འགྲིག་པར་སྣང་ཡང་།སྒྲའི་ཞིབ་ཆ་མི་གཅིག་པའི་དབྱེ་བ་མ་ཕྱེད་པར་ཉ་ཉུང་མཉམ་བསྲེས་སུ་གྱུར་པའི་མ་དག་པ་བཞི་ཆ་གསུམ་སྣང་།དེ་རྣམས་ལས་ཉེར་མཁོ་ཆེ་ཞིང་། བྲི་ལ་ནོར་སླ་བའི་ཐ་སྙད་སྐོར་ཞིག་དག་པ་སྔ་མ་དང་།མ་དག་པ་ཕྱི་མར་བཀོད་ཅིང་། ནོར་སོ་གཙོ་བོ་བརྒྱད་དུ་དྲིལ་ནས་དཔེ་དྲངས་ན།
མདོག་དང་ཁ་དོག་དོན་གཅིག་པར་སྣང་ཡང་། རིམ་པ་ལྟར་འཇུག་ཡུལ་ལ་ཁྱབ་ཆེ་ཆུང་ཡོད་པར་མ་ཟད། སྦྱར་བྱུང་དང་རང་བྱུང་གི་ཁྱད་པར་ཡང་ཡོད་དེ།བལ་བོའི་སིལ་ཏོག་མ་ཟོས་ཀྱང་། །ཁ་དོག་ཉིད་ལས་བྲོ་བ་ཤེས། །ཞེས་དང་། རས་མདོག་དམར་བོར་བྱས་བྱུང་།ཞེས་པ་ལྟ་བུ། མདོག་དང་ཁ་དོག་གི་དབྱེ་བ་མ་བལྟས་པར། ཁ་མདོག་ཅེས་པ་མི་འགྲིག་གོ །
ཐུགས་སྲས་སློབ་མའི་ཚོགས་ཀྱང་གཏེར་ལུང་ལས། ལས་ཀྱིས་འབྲེལ་པ་ཁྲི་ཕྲག་གཅིག༔སྨོན་ལམ་འབྲེལ་བ་སྟོང་རྩ་གཉིས༔
དགུང་ལོ་ཉེར་ལྔ་པ་༡༩༠༥ལོར་དབུས་འགྱུར་དམ་པའི་ཆོས་ཀྱི་ཞིང་སར་བསྙེགས་ཏེ་རྩ་ཆེན་རྟེན་གསུམ་ཁག་ལ་གནས་མཇལ་གནང་ནས་གངས་ཅན་ཀྱི་དཔལ་ན་ལེནདྲ་ཆོས་སྡེ་ཆེན་པོ་དཔལ་ལྡན་འབྲས་སྤུངས་མཁས་མང་བློ་གསལ་གླིང་དུ་ཆོས་ཞུགས་གནང༌། ཡོངས་ཀྱི་དགེ་བའི་བཤེས་གཉེན་ཆེན་པོ་ལྡན་མ་བློ་ཆོས་རིན་པོ་ཆེ་སོགས་གཞུང་ལུགས་བརྒྱ་ཕྲག་སྨྲ་བའི་བཤེས་གཉེན་དུ་མའི་ཞབས་རྡུལ་སྤྱི་བོར་བླངས་ཏེ་བསྡུས་གྲྭ་བློ་རྟགས་དང༌། དབུ་ཚད། ཕར་ཕྱིན། འདུལ་མཛོད་བཅས་ལ་གུས་རྟག་སྦྱོར་བའི་བརྩོན་པ་རྒྱ་ཆེར་སྤྱོད་དེ་བསླབས།
ཞེས་པ་རིག་པ་ངོ་ཤེས་ཀྱི་གླུ་སྒྲ་སྙན་གྱི་རོལ་མོ་ཞེས་བྱ་བ་འདིའང་ཁྱབ་བདག་འཇམ་པའི་དབྱངས་ཀུན་མཁྱེན་རྡོ་རྗེ་གཟི་བརྗིད་ཀྱིས་ལྕང་སྐྱའི་ལྟ་མགུར་གྱི་ཚིག་རིས་དང་ཅི་ནས་མཚུངས་པའི་རྙིང་མའི་ལྟ་མགུར་ཞིག་བྲིས་ཞེས་པའི་བཀའ་ལུང་སྤྱི་བོར་མཆོད་དེ་ཐེག་པ་མཆོག་ལ་ལྷག་པར་མོས་པའི་མི་ཕམ་བློ་གྲོས་དྲི་མེད་ཅེས་བྱ་བས་རྫོང་སར་བཀྲ་ཤིས་ལྷ་རྩེར་སྦྱར་བ་མངྒ་ལཾ།། །།
རབ་འབྱམས་ཞིང་ཁམས་རྒྱ་མཚོའི་ངོ་མཚར་ཕུལ། །གཅིག་བསྡུས་ཡོན་ཏན་བཀོད་པ་ཕུན་ཚོགས་པ། །ཐུབ་པས་བསྔགས་པའི་ཞིང་ཁམས་ཁྱད་པར་ཅན། །བདེ་བ་ཅན་གྱི་ཞིང་དེར་སྐྱེ་བར་ཤོག །༡
སངས་རྒྱས་དབང་ཕྱུག་རྒྱལ་པོའི་བསྟན་པ་ལ། །དགེ་སློང་ཆོས་ཀྱི་འབྱུང་གནས་ཞེས་བགྱི་བའི། །ཐུགས་བསྐྱེད་སྨོན་ལམ་འབྲས་བུ་ཡོངས་སྨིན་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༢
བདེ་སོགས་བདག་པོའི་དཔལ་གྱིས་བསྒྲུབས་མིན་པའི། །རབ་མཛེས་སྐྱེད་མོས་ཚལ་དང་གཞལ་མེད་ཁང་། །ཁང་བརྩེགས་འདོད་ཡོན་ཁྱད་པར་ཀུན་ཚང་བའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༠
སྤྲུལ་པའི་བྱ་ཚོགས་ཡིད་འོང་སྒྲ་འབྱིན་ཅིང་། །ལྷ་རྫས་ལྔ་ལྡན་དར་གྱི་ཕྱོགས་ཀུན་བྲེས། །རྣམ་མངས་རིན་ཆེན་ཚོགས་ཀྱིས་རབ་བརྒྱན་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༥
ངན་སོང་གསུམ་སོགས་མི་ཁོམ་གནས་མེད་ཅིང་། །སྣ་ཚོགས་སྤོས་ཀྱི་དྲི་ལྡང་མེ་ཏོག་དང་། །རིན་ཆེན་ལྗོན་ཤིང་འཕྲེང་བས་ལེགས་བརྒྱན་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༤
ཡིད་འོངས་འཛིན་པ་མེད་པའི་ཁམ་གྱི་ཟས། །དྲི་ཞིམ་ཕྱོགས་བརྒྱར་འཐུལ་བའི་སྤོས་ཀྱི་སྤྲིན། །འཕྲེང་བ་བྱུག་པ་ཕྱེ་མ་ལེགས་འཐོར་བའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༡
རབ་མཛེས་གདུགས་དང་རྒྱལ་མཚན་བ་དན་སྒྲེང་། །སིལ་སྙན་ཡན་ལག་ལྔ་པ་རྣམ་པར་འཁྲོལ། །མཆོད་སྤྲིན་དེ་ཡིས་རབ་འབྱམས་ཞིང་མཆོད་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༢
ཞིང་དེར་མི་དགེ་ལས་ཉོན་ངན་སོང་གི །སྡུག་བསྔལ་རྗེས་སུ་སྒྲོག་པའི་མིང་མེད་ཅིང་། །དགའ་བདེ་འཇིག་པའི་སྒྲ་ཡང་ཡོངས་སྤངས་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༩
མཚོ་དང་རྫིང་བུ་ལྟེང་ཀ་ཆུ་ཀླུང་ཆེ། །རབ་འབབ་སྙན་པའི་སྒྲ་འབྱིན་མེ་ཏོག་དང་། །སྤོས་ཆུ་རིན་ཆེན་བསིལ་མའི་ཆར་འབེབས་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༦
ལྷ་མིའི་སྟོན་པ་འདྲེན་མཆོག་འོད་དཔག་མེད། །གང་གིས་ཡོངས་བཟུང་ཞིང་ཁམས་བདེ་བ་ཅན། །ངོ་མཚར་བཀོད་པའི་ཁྱད་པར་མཐའ་ཡས་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༣
ཞིང་དེར་ལྷ་མིའི་ཁྱད་པར་ཐ་མི་དད། །ཀུན་རྫོབ་མ་ཡིན་དོན་དམ་ལྷུན་གྲུབ་པ། །གཞན་འཕྲུལ་བདག་པོའི་དཔལ་དང་མཚུངས་ལྡན་པའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༤
མནན་ན་ནེམ་ཞིང་བཏེགས་ན་རབ་འཕར་བའི། །རིན་ཆེན་ས་གཞིར་མེ་ཏོག་བཅལ་བཀྲམ་ཞིང་། །བསུང་ཞིམ་དྲི་ཡི་ངད་ལྡང་བདེ་བ་བསྐྱེད། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༥
ཆུ་ཀླུང་དལ་བར་འབབ་ལས་ཆོས་ཀྱི་སྒྲ། །འགག་མེད་དུ་མར་སྒྲོག་ལས་ས་ལམ་གྱི། །ཡོན་ཏན་རྗེས་སུ་སྒྲོག་པའི་གླུར་ལེན་པ། །བདེ་བ་ཅན་གྱི་ཞིང་དེར་སྐྱེ་བར་ཤོག །༨
རྣམ་མང་གོས་དང་རྒྱན་གྱི་ཁྱད་པར་དག །ལྗོན་ཤིང་ལས་དཔྱངས་རིན་ཆེན་བ་གམ་མཛེས། །ཁྲི་སྟན་ལྷ་རྫས་ལས་གྲུབ་ཆེས་མང་བ། །བདེ་བ་ཅན་གྱི་ཞིང་དེར་སྐྱེ་བར་ཤོག །༡༣
པདྨ་ཨུཏྤ་ལ་དང་ཀུ་མུ་ད། །པད་དཀར་དྲི་ཞིམ་གྱིས་ཁེབས་མཚོ་ཡི་ནང་། །ངང་ངུར་ཁྲུང་ཁྲུང་བྱ་ཚོགས་ཡོངས་རྒྱུ་བའི། །བདེ་བ་ཅན་གྱི་ཞིང་དེར་སྐྱེ་བར་ཤོག །༧
ནང་པའི་རྗེས་འཇུག་ཡོངས་ནས་ད་ཐེངས་ས་ག་ཟླ་བའམ་འབུམ་འགྱུར་ཟླ་བའི་ནང་དུ་༧ སྟོན་པའི་དུས་ཆེན་མང་དག་ཅིག་སྲུང་བརྩི་བྱེད་ཀྱིན་ཡོད་པ་རེད་མོད། ཡིན་ཡང་མདོ་བསྟན་སོགས་ལ་ཁུངས་གཞི་བཅོལ་གྱིས་ཚད་ལྡན་སྲུང་བརྩི་ཞུ་མཁན་ནི་ཅུང་དཀོན་པར་སྣང་། དེ་བས་སྐབས་འདིར་གནམ་འོག་གི་ནང་པ་ཡོངས་དང་། ལྷག་ཏུ་རང་རེ་བོད་བརྒྱུད་ནང་བསྟན་རྗེས་འཇུག་པ་རྣམས་ལ་ཅུང་ཟད་ཕན་དུ་རེ་ནས་ས་ཟླའི་ཚེས་པ་བཅོ་ལྔ་ནི་ཁུངས་ཡོད་ལུང་ཡོད་ཀྱི་སྟོན་པའི་དུས་ཆེན་བཞི་འཛོམས་ཀྱི་ཉིན་མོ་ཞིག་ཡིན་ཚུལ་ཅུང་ཟད་གླེང་ན་སྙམ།
ཀླུ་མེས་ཀྱི་མཁན་བུ་དགེ་བཤེས་ཡམ་ཤུད་ཀྱིས་གཟུང་བའི་ཕུག་པོ་ཆེ་ནི་ཁྲབ་ལ་ཁའི་འདབས་ཡིན་ཏེ། དེར་བྱུང་བའི་མཁན་བརྒྱུད་ནི། ཡམ་ཤུད་རྒྱལ་བ་འོད། གྲ་བ་མངོན་ཤེས། དགྱེར་ཆེན་དགོན་རྒྱབ་པ། དགྱེར་མོ་ཆེ་བ། མཁན་ཆེན་ངུར་པ་ཆེན་པོ། ངུར་སྟོན་བསོད་ནམས་རྒྱལ་མཚན། ངུར་པ་ཤེས་རབ་རྒྱལ་མཚན། གཞོན་ནུ་ཤེས་རབ། སངས་རྒྱས་བཟང་པོ། ཤེས་རབ་མགོན་པོ། སངས་རྒྱས་ལེགས་པ། མགོན་པོ་སངས་རྒྱས། ད་ལྟ་མཁན་པོ་ཆོས་ལེགས་རྣམསསོ། །མཁན་ཆེན་ངུར་པ་ཆེན་པོ་ནས་རྡོ་རྗེ་ཟམ་པ་ལ་ཐུགས་དམ་མཛད་དེ་རིམ་པར་བརྒྱུད་དོ། །ཁྲབ་ལ་ཁ་བའི་སྐབས་སོ། ། །
དེའི་སློབ་མ་སྐྱི་ཆོས་ཀྱི་སེང་གེ་ཞེས་བྱ་བ་མཁས་ཤིང་གྲུབ་པ་བརྙེས་པ་ཞིག་བྱུང༌། དེས་ཧོར་རྒྱལ་པོའི་སྤྱན་སྔར་བྱོན། གོང་མ་སེ་ཆེན་གྱིས་ཐུབ་ཆོད་མཛད་དེ། མཆོད་རྟེན་ཞིག་གི་ནང་དུ་བཅུག་ནས་སྒོ་ལེགས་པར་བཅད་དེ་ལོ་དུས་སུ་བལྟས་པས། རྡོ་རྗེ་ཕུར་བུའིསྐུར་གྱུར་ནས་འདུག་པས་ངོ་མཚར་སྐྱེས་ཏེ། རྡོ་ཐོགས་པ་ལ་དར་རིངས་ཆེན་མོ་ལ་སོགས་པའི་དངོས་པོ་ཚན་ཆེར་གནང༌། འཇའ་ས་བཅད་པའི་དགོན་གཞིས་ཀྱང་མང་དུ་ཡོད།
༢ རྣལ་འབྱོར་མའི་རྒྱུད་ཀྱི་བཤད་པའི་དར་སོ་དང་ལམ་འབྲས་བུ་དང་བཅས་པའི་གདམས་པ་ས་སྐྱ་པ་ཡབ་སྲས་ཀྱི་རིང་ལ་ཇི་ལྟར་འཕེལ་བའི་གཏམ་གྱི་སྐབས།
གངས་ཅན་གྱི་ཁྲོད་འདིར་བསྙེན་པར་རྫོགས་པའི་སྡོམ་པའི་བརྒྱུད་པ་གསུམ་སྟེ། དང་པོ་ནི་སློབ་དཔོན་ཀླུ་སྒྲུབ། ལེགས་ལྡན་འབྱེད། དཔལ་སྦས། ཡེ་ཤེས་སྙིང་པོ་ཞི་བ་འཚོ། སྦ་རཏྣ་ལས་བརྒྱུད་དེ། བླ་ཆེན་དགོངས་པ་རབ་གསལ་གྱི་རིམ་པ་ལས་བརྒྱུད་ནས་ཁམས་དང་དབུས་གཙང་དུ་ཀླུ་མེས་ལ་སོགས་པ་ལས་རིམ་གྱིས་བྱུང་བའོ། །
གཉིས་པ་ནི། པཎྚི་ཏ་དྷརྨ་པཱ་ལའི་མཁན་བུ་པཱ་ལ་རྣམ་གསུམ་གྱི་སློབ་མ་ཞང་ཞུང་རྒྱལ་བའི་ཤེས་རབ་ནས་བརྒྱུད་པ་དང༌། སྟོད་འདུལ་བ་ཞེས་གྲགས་པ་དག་གོ། །
༡༡ གླང་དར་མས་བསྟན་པ་བསྣུབས་རྗེས་བོད་མི་ཁྱིམ་པ་ཆོས་གཙུག་ལག་ཁང་དང་བཀའ་བསྟན་སྲུང་སྐྱོང་བྱས་པའི་སྐོར།
ཡང་ཡམ་ཤུད་རྒྱལ་བ་འོད་ཀྱིས་བཏབ་པའི་ཁྲབ་ལ་ཁར་ཡང༌། ཁོ་བོའི་ཚེ་སྟོད་ཡན་དུ་འདུལ་བའི་བཤད་པ་བར་མ་ཆད་པ་བྱུང་ངོ༌། །
བོད་གངས་ཅན་ཡུལ་དུ་ཆོས་དང་ཆོས་སྨྲ་ཇི་ལྟར་བྱུང་བའི་རིམ་པ་བསྟན་པའི་དེབ་ཐེར་སྔོན་པོ་ཞེས་བྱ་བ་བཞུགས་སོ། །
དེར་ཆུ་རོལ་དང་། བྲག་ར། ས་སེར། ལམ་ལུང་། དེའུ་རི། རུ་གསར། ས་སོ། དེའུ་ཕུར། བློ་མཛེས། ཁྱ་ཚང་། རྒྱ་སྒོ་སོགས་རུ་སྐོར་དུ་མ་ཡོད།
འདས་ལོ་དང་བོད་རྒྱལ་ལོའི་བརྩི་སྟངས། འདས་ལོ་ཞེས་པ་སྐབས་འདིར་སངས་རྒྱས་ ཀྱི་འདས་ལོ་ལ་གོ་ཞིང་དེར་ལུགས་མི་མཐུན་པ་ཧ་ཅང་མང་བོ་ཞིག་ཡོད།གཞན་པའི་འདས་ ལོ་དག་ཡིག་ཚོགས་ལ་འཇིགས་ནས་ངོ་སྤྲོད་བྱ་རྒྱུ་མིན་པས་གཞན་ལས་ཤེས་པར་བྱ།འདིར་ དེ་དག་ལས་དེང་སང་འཛམ་གླིང་ཡོངས་ལ་རྒྱུགས་ཆེ་བའི་གནས་བརྟན་སྡེ་བའི་ལུགས་སམ་ ཁ་ཆེ་པཎ་ཆེན་ཤཱཀྱ་ཤྲཱིའི་ལུགས་ལྟར་ན་སངས་རྒྱས་ཀྱི་འདས་ལོ་ནི་སྤྱི་ལོའི་ སྔོན་གྱི་ལོ་ ༥༤༤བ་ཡིན།དེས་ན་རང་རེའི་ལོ་རྒྱུས་ཡིག་ཆ་དེབ་ཐེར་དཀར་པོ་ལས་སངས་རྒྱས་ཀྱི་ འདས་ལོ་ནི་འདི་ལ་གཏུགས་ཡོད།
དེ་ཡང་ཐོག་མར་རབ་བྱུང་གི་བརྩི་སྲོལ། དེ་ནི་བོད་དུ་དུས་ནམ་ཞིག་ནས་བརྩི་མགོ་བརྩམས་པ་རེད་ཟེར་ན། དེ་ནི་ཕྱི་ལོ་ ༡༠༢༧ ལོ་སྟེ། དུས་འཁོར་རྒྱུད་འགྲེལ་རྒྱ་གར་སྐད་ནས་བོད་སྐད་དུ་ཐོག་མར་བསྒྱུར་བའི་ལོ་དེ་ ནས་བཟུང༌། ལོ་ཙཱ་བ་ཟླ་བའི་འོད་ཟེར་གྱིས་རབ་བྱུང་བརྩི་བའི་སྲོལ་བཏོད་པ་ཡིན། རབ་བྱུང་གཅིག་ལ་ལོ་༦༠ཡོད་ཅིང༌། དེའི་ལོ་དང་བོ་ནས་བགྲང་བྱ་གཅིག་རེ་བྱས་ནས་རྩི་བཞིན་ཡོད། ད་སྐབས་གཙོ་བོ་བོད་ཕྱི་ནང་གི་ས་ཁུལ་ཀུན་དུ་རྩི་སྲོལ་རྒྱུགས་ཆེ་བ་ཞིག་ཏུ་ གྱུར་ཡོད།
བོད་ཀྱི་ལོ་རྒྱུས་བཀླག་པ་ལ་ལོ་ཚིགས་ཤེས་བྱ་མ་ཤེས་ཐབས་མེད་ལྟ་བུར་གྱུར་ཡོད། ལོ་ཚིགས་ལའང་སྣ་མང་ཞིང་རྙོག་འཛིང་ཆེ་བའི་ལོ་ཚིགས་འགོད་སྟངས་དུ་མ་ཞིག་ཡོད་པས་དེ་དག་ནི་ལོ་རྒྱུས་ལ་འཇུག་པའི་ལས་དང་པོ་བ་ཚོར་མཚོན་ན་ཅུང་དཀའ་མོ་ཞིག་ཏུ་སྣང་། འདིར་དེ་དག་རེ་རེ་ཁ་གསལ་མདོར་བསྡུས་གྱི་སྒོ་ནས་ཅུང་ཟད་ངོ་སྤྲོད་བྱ་བར་འདོད།
ད་ལྟ་སྔོན་གྱི་འདུ་ཁང་ལ་ཉམས་གསོ་གནང་བའི་ནང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་ཞེངས་གནང་བ་མཇལ་རྒྱུ་ཡོད།
ས་དབྱིབས་རྨ་བྱ་དགུ་འདུས་ཀྱི་གཤོག་པའི་སྟེང་ནས་རི་ཕྲན་དྲུག་ཅུས་མཐའ་ནས་བསྐོར་ཡོད་པའི་རྟེན་འབྲེལ་འགྲིག་པས་ཡུལ་འདི་ནི་སྔོན་བུད་མེད་ཀྱི་རྒྱལ་ཁམས་ཤིག་ཡིན་པ་དང་བུད་མེད་རྣམས་མཛངས་མའི་ཡོན་ཏན་ཚང་ཞིང་སྐྱེས་པ་རྣམས་ས་མཐར་སོང་ཚེ་ཁ་དགེ་བཀྲ་ཤིས་ཤིང་ཡོན་ཏན་ཅན་དུ་བྱུང་བ་ཡིན་ནོ་ཞེས་གསུངས་པ་དེ་ཡང་རྒྱུ་མཚན་དང་ལྡན་པ་ཞིག་རེད་སྙམ།།
རོང་ཁུལ་ས་རྒྱ་ཆུང་རུང་།། ལུང་བར་ཁང་བརྩེགས་མང་ས།། རི་རྩེ་ཁ་བས་གཡོགས་རུང་།། རི་རྟིང་དྲོད་ཀྱིས་འཛིན་ས།། ལུང་ཆེན་གཏིང་ལ་ཟབ་རུང་།། ནེའུ་གསིང་སྐྱེད་ཚལ་རྒྱས་ས།། ཆབ་དང་ཆུ་བོ་རྒོད་རུང་།། འབྲུ་སྣ་ལོ་ཏོག་མོད་ས།། ཞེས་པ་ལྟར་གྱི་ཡུལ་ལྗོངས་ཀྱི་བཀོད་པ་ཁྱད་པར་ཅན་གྱི་ས་ཁུལ་ཞིག་སྟེ། སྒྲུང་ཆེན་བསམ་གྲུབ་ཀྱིས་བཤད་པའི《གེ་སར་སྒྲུང་། ཤར་རྒྱལ་མོ་ཚ་བ་རོང་གི་འབྲས་རྫོང》ལས།
གཞན་ཡང་རྒྱལ་རོང་གནས་འགོ་དགོན་གྱི་སྤྲུལ་སྐུ་བསྟན་པའི་རྒྱལ་མཚན་གྱིས་བཤད་པ་ལྟར་ན། རོང་བྲག་གི་ས་ཆ་ནི་རྨ་བྱ་དགུ་ཡི་ཁ་རྒྱལ་མོ་དམུ་རྡོའི་མདུན་རོང་བྲག་རྫོང་དུ་གཏད་པའི་ས་དབྱིབས་ཤིག་ཡིན།
དགའ་ལྡན་ཁྲི་ཐོག་གྱ་ལྔ་པ་བློ་བཟང་ཚུལ་ཁྲིམས་དཔལ་ལྡན་ནི། ཡོངས་འཛིན་ཁྲི་བྱང་རིན་པོ་ཆེའི་སྐུ་ཕྲེང་གཉིས་པ་ཡིན། རབ་བྱུང་བཅུ་བཞི་པའི་ས་ཕག་༡༨༣༩ལོ་ཁྲུམས་སྟོད་ཟླ་བའི་ཚེས་བཅུ་དགུ་ཉིན་སྟོད་ལུང་རག་སྐོར་དུ་དབོན་སྟོན་སྒྱེར་སྒང་པའི་གདུང་རྒྱུད་ལས་བྱུང་བ་ཡབ་ཀུན་བཟང་འཇིགས་མེད་དང༌། ཡུམ་ཀུན་དགའ་དབྱངས་ཅན་གཉིས་ཀྱི་སྲས་སུ་སྐུ་འཁྲུངས། དགུང་ལོ་ཆུང་དུས་སྐུ་གོང་མའི་ཡང་སྤྲུལ་དུ་གསལ་བའི་མཚན་རྟགས་ངེས་རསྙེད་བྱུང་བས་ངོས་འཛིན་ཞུས།
རྨེ་རུ་བཞི་སྡེར་བྱང་ཆུབ་ལམ་གྱི་རིམ་པའི་འཁྲིད་ཆེན་བརྒྱད་ཀྱི་འཆད་མཉན་སྤེལ་ཏེ་བསྟན་པའི་བྱ་བ་རྒྱ་ཆེར་མཛད་བཞིན་ཁྲི་ལོ་བདུན་བསྐྱངས། ཁྲི་ལས་ཟུར་ནས་དགུང་ལོ་གྱ་དྲུག་པར་འཇའ་ཚོན་གྱིས་ནམ་མཁའ་ཡོངས་སུ་གང་བ་སོགས་ཡ་མཚན་པའི་ལྟོས་དུ་མ་དང་བཅས་ དགོངས་པ་ཆོས་དབྱིངས་སུ་ཐིམ་ཚུལ་བསྟན། གསུང་ལས་སྐྱེས་པའི་སློབ་མ་ནི། སྲིད་སྐྱོང་སྟག་བྲག་པཎྜིཏ་ངག་དབང་གསུང་རབ། བྲག་དཀར་པཎྜིཏ་བློ་བཟང་དཔལ་ལྡན་སོགས་སྐྱེས་ཆེན་དམ་པ་ཤིན་ཏུ་མང་པོ་བྱུང་སྣང༌།
རྒྱ་གར་སྐད་དུ། མ་ཧཱ་ཡཱ་ན་སཱུ་ཏྲ་ཨ་ལཾ་ཀཱ་ར་ནཱ་མ་ཀཱ་རི་ཀཱ། བོད་སྐད་དུ། ཐེག་པ་ཆེན་པོ་མདོ་སྡེའི་རྒྱན་ཞེས་བྱ་བའི་ཚིག་ལེའུར་བྱས་པ།
དོན་ཤེས་དོན་སྟོན་རབ་ཏུ་བྱེད་པ་ངག་དང་ཚིག་རྣམས་དྲི་མེད་པས། །སྡུག་བསྔལ་བསྒྲལ་ཕྱིར་དེ་ཡི་བདག་ཉིད་སྡུག་བསྔལ་འགྲོ་ལ་སྙིང་རྗེ་ལས། །ཐེག་མཆོག་བསྟན་པའི་རྣམ་པ་ཆོས་ཀྱི་དེ་ཡིས་འགྲོ་བའི་སེམས་ཅན་ལ། །འབྱོར་པའི་དོན་ཚུལ་བླ་མེད་གྱུར་པ་རྣམ་ལྔའི་བདག་ཉིད་སྟོན་པར་བྱེད། །
ཐེག་པ་ཆེན་པོ་མདོ་སྡེའི་རྒྱན་ཅེས་བྱ་བའི་ཚིག་ལེའུར་བྱས་པ་འཕགས་པ་བྱམས་པས་མཛད་པ་རྫོགས་སོ།། །།
རྒྱ་གར་གྱི་མཁན་པོ་ཤཱཀྱ་སིཾ་ཧ་དང་ཞུ་ཆེན་གྱི་ལོ་ཙཱ་བ་བནྡེ་དཔལ་བརྩེགས་ལ་སོགས་པས་བསྒྱུར་ཅིང་ཞུས་ཏེ་གཏན་ལ་ཕབ་པ་སླད་ཀྱི་པཎྜི་ཏ་པ་ར་ཧི་ཏ་དང་བྲམ་ཟེ་ཆེན་པོ་སད་ཛན་དང་། ལོ་ཙཱ་བ་དགེ་སློང་བློ་ལྡན་ཤེས་རབ་ཀྱིས་ཅུང་ཟད་བཅོས་ཏེ་ལེགས་པར་བཤད་ནས་གཏན་ལ་ཕབ་པའོ།། །།མཇུག་གི་ཤླཽ་ཀ་གཅིག་པུ་འདི་འགྲོ་དོན་འཕེལ་བ་དང་གཞུང་གཞན་ན་འདུག་པ་ལྟར་བྲིས་པའོ།། །།མངྒ་ལཾ། །ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་་ཝ་དཏ། ཏེ་ཥཱཉྩྨ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎཿ།
ཅེས་པ་འདི་ཆོས་རྗེ་མི་ཕམ་རིན་པོ་ཆེ། སྐུ་ན་ཆུང་ངུའི་དུས་སུ་གསུངས་པའི་ཕྱག་བྲིས་དངོས་ལས་ཞལ་བཤུས་པ་མངྒ་ལཾ། ཤུ་བྷཾ།། །།
སེམས་ཀྱི་སྤྱོད་པ་རྣམ་པར་སྦྱོང་བ་སོ་སོར་བརྟག་པའི་དཔྱད་སྒོམ་འཁོར་ལོ་མ་ཞེས་པ་བཞུགས་སོ། །
བལྟམས་མ་ཐག་པའི་དུས་སུ་གྲོད་བུས་གཡོགས་པའི་རྣམ་པ་ཅན་དུ་ཡོད་པས། མེས་པོའི་ལྡེ་མིག་གིས་གྲོད་བུའི་རྒྱ་དྲལ་བ་སོགས་ཀྱི་རྟེན་འབྲེལ་མཛད། སྐབས་དེར་ཁྱེའུ་སྐྲ་དཀར་པོ་ཡེང་ཡེང་བ་ཞིག་ཡོད་པས། མེས་པོས་ཁྱེའུ་སྐྲ་དཀར་པོ་འདིའི་རིགས་ལ་ཤེས་རབ་ཆེན་པོ་ཡོང་བས། གྲིབ་ཀྱིས་མ་བསྒྲིབས་པར་གྱིས་གསུངས། མིང་སྲི་གཅོད་རྡོ་རྗེ་བཏགས། དགུང་ལོ་གཉིས་པ་ཙམ་ལ། འཁྲུ་ནད་དྲག་པོས་བཏབ་སྟེ་སྣའང་ཞོམ་ཞིང་། ཕལ་ཆེར་འཆི་བར་ཉེ་བ་ན། ཨ་ཁུས་སྨན་བཅོས་མཛད་དེ་རིམ་གྱིས་དྭངས། འོན་ཀྱང་ལོ་འགའི་བར་སྨྲ་བ་ཉུང་བས་ཀུན་གྱིས་ལྐུགས་པ་ཞིག་ཡོང་ངམ་སྙམ་པ་བྱུང་།
དགུང་ལོ་སོ་གཅིག་བཞེས་པ་ན། ཇོ་ནང་དུ་བཤད་འཁྲིད་བཙུགས། དེ་དུས་ལྷ་རྩེའི་རྫོང་དཔོན་ཨེ་བདག་པོ་དང་། ནོར་རྒྱས་པ་སྦྲེལ་མས་འཛིན་པའི་སྐབས་ཡིན། སྐབས་དེར་སོག་དམག་གཙང་དུ་འཛུལ་ནས། གཙང་པའི་སྡེ་པ་ཀར་བསྟན་པར་རྒོལ་བའི་དུས་ཟིང་ལངས། གཙང་གི་དགོན་སྡེ་མང་པོ་བཤིག་སྟེ། གསེར་ཆོས་རྣམས་བསྡེབས་ནས་མེ་ལ་བཞུགས། དམག་དཔོན་དང་བླ་དཔོན་རྣམས་ཀྱིས་བགོ་བཤའ་བྱེད་པ་མཐོང་བས་ཁོང་ཡིད་སྐྱོ་བ་ཚད་མེད་བསྐྱེད། ཇོ་ནང་དུ་དམག་སང་འོང་གནངས་འོང་གི་འཇིགས་པས་མནར་ཡང་ཁྲིད་རྒྱུན་ཆད་མེད་པར་མཛད་ཐུབ་སོང་།
དགུང་ལོ་སོ་གཅིག་ནས་སོ་བརྒྱད་བར་ལོ་བརྒྱད་རིང་བཤད་ཁྲིད་དང་ཇོ་ནང་དགོན་མ་ལག་ཞིག་གསོ་དང་གསར་བསྐྲུན། ནང་རྟེན་གསར་བཞེངས། རིས་མེད་བླ་དཔོན་རྣམས་ལ་དམ་ཆོས་སྤེལ་བ་སོགས་མཛད།
དགུང་ལོ་སོ་དགུ་པའི་ཟླ་བ་བཞི་པའི་ཚེས་བཅོ་ལྔར་ཡབ་རྣམ་རྒྱལ་ཕུན་ཚོགས་སྐུ་གཤེགས། སྐྱོ་བ་ཚད་མེད་ངང་ནས་དགོངས་རྫོགས་ལེགས་པར་བསྒྲུབས། ཡུན་མི་རིང་བར་སྙུན་གྱིས་བཏབ་སྟེ་ཁྲག་མང་པོ་བསྐྱུགས། མགོ་ལུས་རུས་ཚིགས་ཐམས་ཅད་ན། ལུས་ཟུངས་ཆུང་ཞིང་དང་ཁ་འགག་པ་དང་། རྟག་པར་མགོ་ཡུ་འཁོར་བ་བཅས། ཡུན་རིང་ཙམ་སྙུངས།
དགུང་ལོ་ཞེ་གཅིག་པ་རབ་བྱུང་བཅུ་པའི་ཤིང་མོ་ཡོས་ལོ་ཟླ་བ་གསུམ་པའི་ཚེས་བརྒྱད་ལ་རྟག་བརྟན་དམ་ཆོས་གླིང་གི་གནས་གཞི་གསར་དུ་བཏབ། གཙུག་ལག་ཁང་ཀ་བ་སུམ་ཅུ་སོ་བཞི་ཅན་གྱི་རྨང་དྲུས། ཟླ་བ་གསུམ་རིང་སྡེ་པ་ནས་འུ་ལག་མང་པོས་རོགས་བྱེད་དུ་གནང་།
རྭ་ཡི་རུས་བརྒྱུད་དུ་གྲགས་པའི་རྗེ་བཙུན་ཏཱ་ར་ན་ཐ་ནི། དབུས་དང་གཙང་གཉིས་ཀྱི་མཚམས་དབུས་ཀྱི་ཁོངས་སུ་ཇོ་མོ་ཁ་རག་དང་ཉེ་བའི་སར། ཆོས་རྗེ་ཀུན་དགའ་སེང་གེས་བཏབ་པའི་ཆོས་འཁོར་སྡིངས་ཀྱི་དགོན་གནས། འབྲང་ཞེས་པའི་ཡུལ་དུ། ཡབ་རྣམ་རྒྱལ་ཕུན་ཚོགས་དགུང་ལོ་ཞེ་དྲུག་པ་དང་། ཡུམ་རྡོ་རྗེ་བུ་དགའ་དགུང་ལོ་བཅུ་དགུ་པ་གཉིས་ཀྱི་སྲས་སུ། རབ་བྱུང་བཅུ་པའི་ཤིང་ཕག ལོའི་ཟླ་བ་དྲུག་པའི་ཚེས་བརྒྱད་ཀྱི་ཉི་མ་རྩེ་ཤར་ལ་སྐུ་བལྟམས་སོ། །
དགུང་ལོ་དྲུག་པ་ལྕགས་ཕོ་འབྲུག་ལོའི་ཟླ་བ་དང་པོའི་ཚེས་གཅིག་ལ་ཀློག་སློབ་པའི་དབུ་བཙུགས། སྦྱོར་ཀློག་ལོ་གཅིག་ལྷག་ལ་མཐར་ཕྱིན། དེ་ནས་བློར་འཛིན་གྱི་དབུ་ཚུགས། གཏིང་སྐྱེས་ཆོས་གྲྭར་ལོ་ཕྱེད་ཙམ་བཞུགས། དེ་ནས་སྟག་ལུང་རྫོང་བརྒྱུད་ཆོས་སྡེ་བླ་བྲང་དཀར་པོར་ལོ་ཕྱེད་ལྷག་བཞུགས། སྐབས་དེའི་ལོ་གཅིག་ལྷག་ལ་ཆོས་སྤྱོད་རྣམས་བློ་ལ་ཆུད་ཅིང་། དབང་རྗེས་གནང་སོགས་ཆོས་བཀའ་དཔག་ཏུ་མེད་པ་ཐོབ།
དགུང་ལོ་བཅུ་བདུན་པ་ལྕགས་མོ་ཡོས་ཀྱི་ལོའི་ཟླ་བ་བཅུ་གཅིག་པའི་ཚེས་བཅུ་བདུན་ཉིན། འཇམ་དབྱངས་ཀུན་དགའ་རྒྱལ་མཚན་གྱིས་མཁན་པོ་དང་། སློབ་དཔོན་བྱམས་པ་ལྷུན་གྲུབ་ཀྱིས་ལས་སློབ་མཛད་དེ། དགེ་འདུན་གྲངས་ཚང་དབུས་སུ་བསྙེན་རྫོགས་ཀྱི་སྡོམ་པ་ཡང་དག་པར་མནོས།
པེ་ཅིང་གྲོང་ཁྱེར་ནུབ་ཕྱོགས་ཉེ་འདབས་ཀྱི་ཞང་ཧྲན་ ལྷོ་རྒྱུད་དུ་གྲངས་ཉུང་མི་རིགས་ཀྱི་གྲོང་སྡེ”ཧྥན་ཙི་གྲོང་སྡེ”ཞེས་པ་ཞིག་ཡོད། གྲོང་སྡེར་གནས་སྡོད་བྱེད་པའི་མི་ནི་མི་རིགས་གང་རེད་ཅེ་ན། དེར་སྔོན་ཆད་ཀྱི་ལོ་རྒྱུས་ཁུངས་བཙུན་མེད་པས། སྐབས་ཤིག་ལ་མིའོ་རིགས་ ཡིན་ཁུལ་བྱས། དོན་དངོས་སུ་བཤད་ན”ཧྥན་ཙི་གྲོང་སྡེའི”སྡོད་དམངས་ནི་མིའོ་རིགས་མིན་པར་རྒྱལ་རོང་བོད་རིགས་རེད།
བྱང་ཤམྦྷ་ལ་སོགས་རི་གླིང་འགའི་ངོས་འཛིན་སྦས་ཡུལ་ཞིང་ལ་བལྟ་བའི་རྒྱང་ཤེལ་ཞེས་བྱ་བ།
བླ་མ་དང་མགོན་པོ་འཇམ་པའི་དབྱངས་ལ་ཕྱག་འཚལ་ཞིང་སྐྱབས་སུ་མཆིའོ་རྒྱུད་བྱིན་གྱིས་བརླབ་པར་མཛད་དུ་གསོལ། གཏམ་འདིའི་བརྗོད་བྱ་ལ་གསུམ་སྟེ། བྱང་ཤམྦྷ་ལའི་ངོས་འཛིན་དང་། རི་ཡི་རྒྱལ་པོ་རི་རབ་ཀྱིས་མཚོན་སའི་སྟེང་འོག་གི་གནས་འགའི་གསལ་བཤད་དང་། རྔ་ཡབ་སྲིན་པོའི་ཡུལ་གླིང་བཤད་པ་སྟེ་གསུམ་ལས། དང་པོ་ལ་གསུམ་སྟེ། བྱང་ཤམྦྷ་ལའི་གནས་ངོས་བཟུང་བ། དེ་ལ་དོགས་པ་བསལ་བ། དམ་པ་གོང་མ་དག་གི་གསུང་སྒྲོས་བཀོད་པའོ། །
དང་པོ་ནི། དེ་ལ་གངས་རིའི་ཕྲེང་བ་ཚར་དུ་དངར་བའི་གོང་གི་པར་རིས་འདི་ན་གསལ་བའི་མཛེས་ལྗོངས་འདི་ནི་བྱང་ཤམྦྷ་ལའི་ཡུལ་གླིང་ཞེས་པ་དེ་ཡིན་དགོས་འདུག དེ་ལ་ཡུལ་འདི་ཉིད་ད་ལྟའི་སའི་ཆ་གང་དུ་ཡོད་ན། མངའ་རིའི་གངས་ཏི་སེའི་བྱང་ཕྱོགས་ཤིན་ཅང་ངམ་ལི་ཡུལ་གྱི་སའི་ལྷོ་ནུབ་ཀྱི་རྒྱུད་དུ། ནུབ་པ་ཅི་སི་ཐན་དང་འབྲེལ་བའི་ཁུ་ནུ་རི་བོའི་（.
གསུམ་པ་མཆོད་བསྟེན་ཚད་མེད་ཀྱི་ལེའུ་འདི་ལ། སངས་རྒྱས་མཆོད་པ་དང་། དགེ་བའི་བཤེས་གཉེན་བསྟེན་པ། ཚད་མེད་བཞི་བསྒོམ་པ་དེ་དག་གི་མཇུག་བསྡུ་བ་བཞི་ལས།
དང་པོ་ལ་མཆོད་པའི་རང་བཞིན་བསྟན་པ་རབ་དང་སེམས་དང་ལྡན་སོགས་ཚིགས་བཅད་བདུན་གྱིས་བསྟན་ཏེ། ཀུན་སློང་རབ་ཏུ་དྭང་བའི་སེམས་དང་ལྡན་པ་ཡིས།
དགོས་པ་ཚོགས་གཉིས་རྫོགས་པར་བྱ་བའི་ཕྱིར། ཞིང་སངས་རྒྱས་རྣམས་ལ་མཆོད་པའི་རྫས་ཆོས་གོས་དང་ལྷུང་བཟེད་དང་གདུགས་དང་རྒྱལ་མཚན་མེ་ཏོག་ལ་སོགས་པས་ཞེས་བཀུར་སྟི་དང་ཆོས་ཉན་པ་སོགས་ཀྱང་བསྡུ་སྟེ། མདོར་ན་མཆོད་པའི་དངོས་པོ་སྣ་ཚོགས་ཀྱིས་སོ། །
ཕྱོགས་བཅུའི་སངས་རྒྱས་རྣམས་མངོན་སུམ་བྱས་ནས་མཆོད་པ་ཚད་མེད་པས་དུས་རྟག་ཏུ་བདག་དང་སེམས་ཅན་ཐམས་ཅད་ཀྱི་ཚོགས་གཉིས་རྫོགས་པའི་ཕྱིར་མཆོད་པར་གྱུར་ཅིག་ཅེས་སྨོན་པ་དང་། དོན་དམ་པར་མཆོད་པའི་འཁོར་གསུམ་མི་དམིགས་པའི་ངང་ནས་མཆོད་ན་མཆོད་པ་ཉིད་ཚུལ་བཞིན་ཡོངས་སུ་རྫོགས་པ་ཞེས་བྱའོ། །
མཆོད་པའི་དབྱེ་བ་ལ་སེམས་ཅན་དག་ནི་ཚད་མེད་པ་ཡོངས་སུ་སྨིན་པར་བྱེད་པ་ནི་སངས་རྒྱས་མཆོད་པའི་རྣམ་གྲངས་གཅིག་སྟེ་སེམས་ཅན་ལ་ཕན་བཏགས་པ་ནི་དེ་བཞིན་གཤེགས་པ་དགྱེས་པའི་མཆོད་པ་མཆོག་ཡིན་ནོ། །
དེ་ཡང་སེམས་ཅན་རྣམས་ཀྱི་རྒྱུད་ལ་སངས་རྒྱས་མཆོད་པའི་བསམ་པ་བསྐྱེད་ཅིང་མཆོད་པའི་ལས་བྱེད་དུ་འཇུག་པ་སོགས་གཙོ་བོར་གྱུར་པས་ཆོས་བཤད་དེ་སྨིན་པར་བྱེད་ཅིང་དེ་ཉིད་དེ་བཞིན་གཤེགས་པ་དགྱེས་པའི་མཆོད་པར་དམིགས་ཏེ་ཕུལ་བའོ།།
གསུམ་པ་དབང་འབྱོར་བ་ནི་ནམ་མཁའ་མཛོད་ཀྱི་ཏིང་ངེ་འཛིན་སོགས་ལ་བསྟེན་ནས་དེ་བཞིན་གཤེགས་པ་རྣམས་མཆོད་པ་སྟེ་འདི་ཡང་སེམས་ཀྱི་སྒོ་ནས་མཆོད་པའོ།།
མིང་ཚིག་ཡི་གེ་འབྲེལ་ཞིང་གསལ་པོར་གྱུར་པའི་སྒོ་ནས་ཆོས་སྨྲ་བ་ལ་མཁས་པ་དང་ལྡན་པ། གདུལ་བྱ་སློབ་མ་རྣམས་ལ་ཐུགས་བརྩེ་བའི་བདག་ཉིད་དུ་གྱུར་པ།
ཆོས་སྟོན་པ་ལ་མི་མོས་པ་དང་། ལེགས་པར་མི་སྟོན་པ་དང་། ཅུང་ཟད་སྟོན་པ་ལས་རྒྱུན་དུ་ནན་ཏན་གྱིས་མི་སྟོན་པ་ལྟ་བུའི་སྐྱོ་ངལ་སྤངས་པ་དེ་ལྟ་བུ་ལ་བརྟེན་པར་བྱའོ།།
གཉིས་པ་དགེ་བའི་བཤེས་གཉེན་རྙེད་ནས་བསྟེན་པའི་གཞི་ཅི་ལྟ་བུས་བསྟན་པར་བྱ་ན་ཕྱག་འཚལ་བ་དང་བསུ་བསྐྱལ་དང་སྟན་ལས་ལྡང་བ་དང་། འཛུམ་པའི་བཞིན་གྱིས་དགའ་བའི་མིག་གིས་བལྟ་བ་སོགས་ལུས་ཀྱི་བཀུར་སྟི་དང་། བསྟོད་པ་བྱེད་པ་དང་། ཅི་གསུངས་དང་མཐུན་པར་སྨྲ་བ་དང་། བྱམས་ཤིང་གུས་པའི་ཚིག་བརྗོད་པ་སོགས་ངག་གིས་བཀུར་སྟི་དང་། སེམས་ཀྱི་ཀུན་ནས་དང་ཞིང་དད་པ་བྱེད་པ་སྟེ།
སྒོ་གསུམ་གྱི་བཀུར་སྟིའི་སྒོ་ནས་ལེགས་པར་བསྟེན་པའོ། །རྙེད་པ་ནི་ཆོས་གོས་དང་མལ་ཆ་ལ་སོགས་པ་རྫས་གང་མཁོ་བ་ཕུལ་ཏེ་བསྟེན་པ་དག་དང་། རིམ་གྲོ་བྱེད་པ་ནི། ལུས་བཀྲུ་བ་དང་མཉེ་བ་སོགས་གཡོག་བྱེད་པ་དང་ཇི་ལྟར་འོས་པའི་ལས་སུ་བྱ་བ་ཐམས་ཅད་སྒྲུབ་པའི་སྒོ་ནས་བསྟེན་པ་ནི་ཕྱིའི་དངོས་པོས་བསྟེན་ཚུལ་ལོ། །དགེ་བའི་བཤེས་གཉེན་དེས་ཆོས་བསྟན་པ་བཞིན་མཉན་པ་དང་བསམ་པ་བསྒོམ་པའི་ཚུལ་གྱིས་ཆོས་ལ་ཆོས་ཀྱི་རྗེས་སུ་སྒྲུབ་པའི་སྒོ་ནས་བཤེས་གཉེན་བསྟེན་པར་བྱ་སྟེ་སྒྲུབ་པའི་སྒོ་ནས་བསྟེན་པ་འདི་ནང་གི་དངོས་པོས་བསྟེན་པ་ཞེས་བྱའོ། །
འབྲས་བུ་དང་། མི་མཐུན་ཕྱོགས་དང་། ཡོན་ཏན་བསྟན་པ་སྟེ་རྣམ་གྲངས་དྲུག་གི་བསྟན་པ་ལས། དང་པོ་བྱང་ཆུབ་སེམས་དཔའི་ཚད་མེད་པ་བཞི་ནི་མཚན་ཉིད་བཞི་དང་ལྡན་པ་སྟེ་བྱང་ཆུབ་སེམས་དཔའ་བརྟན་པའི་རྒྱུད་གྱི་ཚངས་པ་ཡི་གནས་པ་བྱམས་སྙིང་རྗེ་དགའ་བ་བཏང་སྙོམས་བཞི་ནི་རིམ་པ་ལྟར་བྱམས་སོགས་རང་གི་མི་མཐུན་ཕྱོགས་གནོད་སེམས་དང་། རྣམ་པར་འཚེ་བ་དང་། མི་དགའ་བ་མང་བ་དང་།
ཆགས་སྡང་གིས་སེམས་མི་སྙོམས་པ་བཞི་སྤངས་པ་དང་། གྲོགས་རྣམ་པར་མི་རྟོག་པའི་ཡེ་ཤེས་དང་ལྡན་པ་དང་། དམིགས་པ་སེམས་ཅན་དང་ཆོས་དང་དམིགས་པ་མེད་པ་གསུམ་ལ་འཇུག་པ་དང་། བྱེད་ལས་སེམས་ཅན་རྣམས་ཡོངས་སུ་མི་གཏོང་ཞིང་ཡོངས་སུ་སྨིན་པར་བྱེད་པ་སྟེ་མཚན་ཉིད་བཞི་དང་ལྡན་ནོ། །